text: 79-årig dræbt under væltet traktor
  23 juni 2017 kl. 19.55
  En 79-årig mand blev fredag middag klemt ihjel under en traktor.
  En 79-årig mand er fredag død i en arbejdsulykke i Vejen. 
  Det skriver JydskeVestkysten.
  Manden var i færd med at køre en veterantraktor uden styrbøjle op ad en rampe til en lastbil i Vejen. Imidlertid væltede traktoren , og han blev klemt fast. 
  - Kl. 11.50 får vi anmeldelsen her hos os. Da vi kommer frem, bliver der givet livreddene førstehjælp, og helikopteren bliver sendt afsted, siger vagtchefen ved Syd- og Sønderjyllands Politi, Ole Aamann til TV SYD.
  Den 79-årige blev bragt til Odense Universitetshospital med en helikopter, men hans liv stod altså ikke til at redde. 
  - Nu skal vores og Arbejdstilsynets undersøgelser vise, om alle foranstaltninger er overholdt, siger Ole Aamann. 
  De pårørende er underrettet.
  